Suomen luonnonsuojeluliiton mukaan Metsähallituslakiin kaavaillut muutokset heikentävät luonnon ja sen virkistyskäytön asemaa. Lakiehdotuksissa yleisistä vesialueista huolehtiminen ja niihin liittyvät päätökset siirrettäisiin Luontopalveluilta talouspuolen hoidettavaksi.

Osa artikkelin sisällöstä ei ole välttämättä saavutettavissa esimerkiksi ruudunlukuohjelmalla.

Suomen luonnonsuojeluliitto kritisoi Metsähallituslain muutoksia (siirryt toiseen palveluun) ja kiireisesti järjestettyjä kuulemisia huonona lainvalmisteluna. Liiton mukaan vesialueista huolehtimisen ja niihin liityvien päätöksien siirtäminen talouspuolen vastuulle heikentää luonnon ja virkistyksen asemaa.

Järjestö kritisoi voimakkaasti myös lakiehdotukseen liittyvän kuulemisen järjestämistapaa.

– Kyseessä on erittäin näennäinen kuuleminen. Nyt järjestettävien seminaarien kutsussa sanotaan, että halutaan käydä avointa keskustelua. Kutsu tuli kuitenkin kaksi arkipäivää ennen tilaisuutta, samoin kuin lakiehdotus. Yhdelläkään järjestöllä ei ole puheenvuoroa seminaarissa, eikä monia olennaisia järjestöjä ole edes kutsuttu, järjestön suojeluasiantuntija Paloma Hannonen listaa.

Suomen luonnonsuojeluliitto on huolissaan myös siitä, että lakiehdotuksesta on poistettu Metsähallituslaissa huomioidut saamelaisten oikeudet ja saamelaisten kotiseutualueen heikentämiskielto.

Järjestö kritisoi, että lakiuudistuksen lähtökohdaksi on otettu "logiikka, jonka mukaan kaikki on taloudellisesti hyödynnettävissä, ellei voida osoittaa, että se on jollain erillisellä sopimuksella kielletty".

Maa- ja metsätalousministeriö, ympäristöministeriö ja Metsähallitus järjestävät tällä viikolla kuulemistilaisuudet Helsingissä, Oulussa ja Rovaniemellä.